ཟབ་ཡངས་བློ་གྲོས་དཀྱིལ་འཁོར་ཡོངས་རྫོགས་ཤིང་། །མཁས་བཙུན་བཟང་པོའི་སྣང་བ་འབུམ་འགྱེད་པས། །མདོ་སྔགས་ཆོས་ཀྱི་སྐྱེད་ཚལ་རྒྱས་མཛད་པ། །ཐུབ་བསྟན་གསལ་བའི་ཉི་མར་གསོལ་བ་འདེབས། །རྒྱ་ཆེན་གཞུང་ལུགས་གསན་པའི་ལུས་སྟོབས་རྒྱས། །བསམ་སྒོམ་རྟོགས་པའི་མྱོས་བུམ་མངོན་པར་མཐོ། །གཞན་དོན་ཁུར་ཆེན་ཐེག་པས་མི་ངལ་བ། །རྒྱལ་སྲས་དམ་པའི་ཞབས་ལ་གསོལ་བ་འདེབས། །གང་སྔོན་ཐུགས་བསྐྱེད་དབང་གིས་མཐའ་འཁོབ་ཀྱི། །སྐལ་ལྡན་འགྲོ་རྣམས་བདེ་ལེགས་གྲོང་ཁྱེར་དུ། །འཁྲིད་པའི་རྣམ་དཀར་འཕྲིན་ལས་ཕུལ་བྱུང་བ། །འགྲོ་བའི་དེད་དཔོན་ཁྱོད་ལ་གསོལ་བ་འདེབས། །བླ་མ་མཆོག་གསུམ་ཚེ་སྦྱིན་འཁོར་ལོ་དང་། །མྱུར་མཛད་མགོན་པོའི་བྱིན་རླབས་མཐུ་སྟོབས་ཀྱིས། །བསྟན་པའི་རྩ་ལག་རྗེ་བཙུན་སྤྲུལ་པའི་སྐུའི། །ཞབས་པད་རྡོ་རྗེའི་ཁམས་ལྟར་བརྟན་པར་ཤོག །འཁོར་འདས་ཆོས་ཀུན་བདེན་པར་སྟོང་གྱུར་ཀྱང་། །ཐ་སྙད་ཀུན་རྫོབ་སྣང་བ་ཅིར་ཡང་བཀྲ། །སྣང་སྟོང་ཟུང་དུ་འཇུག་པའི་རྟེན་འབྲེལ་གྱིས། །སྨོན་པའི་དོན་རྣམས་ཡིད་བཞིན་མྱུར་འགྲུབ་ཤོག །ཅེས་རྒྱལ་བ་གཉིས་པའི་བསྟན་པའི་རྩ་ལག་དམ་པ་ཐོའུ་བཀྭན་སྤྲུལ་པའི་སྐུ་རིན་པོ་ཆེ་བློ་བཟང་ཆོས་ཀྱི་ཉི་མ་དཔལ་བཟང་པོའི་གསོལ་འདེབས་བརྟན་བཞུགས་ཀྱི་ཚིགས་སུ་བཅད་པ་འདི་ནི། དཔྱོད་ལྡན་རབ་འབྱམས་པ་བསྟན་པ་དར་རྒྱས་ཀྱིས་བསྐུལ་ངོར། ༸ཤཱཀྱའི་དགེ་སློང་དཀོན་མཆོག་འཇིགས་མེད་དབང་པོས་སྐུ་འབུམ་བྱམས་པ་གླིང་དུ་སྦྱར་བ་དགེ་ལེགས་འཕེལ།། །།